Source: https://www.zomos.sk/monitorovanie-sukromnych-priestorov-vzn-o-daniach-a-poplatkoch/
Timestamp: 2020-04-05 13:18:39+00:00

Document:
Monitorovanie súkromných priestorov - VZN o daniach a poplatkoch - Združenie občanov miest a obcí Slovenska
Nachádzate sa tu: Domov / Právna poradňa / Otázky a odpovede / Monitorovanie súkromných priestorov – VZN o daniach a poplatkoch...
Zaslaná právna úprava § 18 predmetného návrhu VZN je mimoriadne neštandardná a na hrane zákonnosti. Podľa § 6 zákona č. 18/2018 Z. z. o ochrane osobných údajov platí totiž tzv. zásada zákonnosti, ktorá hovorí, že osobné údaje možno spracúvať len zákonným spôsobom a tak, aby nedošlo k porušeniu základných práv dotknutej osoby. Zákon č. 582/2004 Z.z. o miestnych daniach a poplatku za KO a ani iný zákon platný v SR však neumožňuje snímať dvory platiteľov dane za účelom vyrubovacieho konania, resp. kontroly.
Podľa § 7 toho istého zákona č. 18/2018 Z.z. musia byt spracúvané osobné údaje primerané, relevantné a obmedzené na nevyhnutný rozsah daný účelom, na ktorý sa spracúvajú. Predložené znenie § 18 návrhu VZN je v rozpore aj s týmto zákonným ustanovením.
Okrem toho, § 13 zákona č. 18/2018 Z.z. vymedzuje zákonné dôvody spracúvania osobných údajov, pričom dané VZN nespĺňa ani jednu zo stanovených podmienok.
S ohľadom na tento fakt si dovoľujeme upozorniť, že nezákonne obstaraný záznam nemôže byť považovaný ani za dôkaz v akomkoľvek konaní (vrátane daňového) a navyše len prítomnosť niekoho na súkromnou pozemku automaticky neznamená, že sa jedná o ubytovanú osobu.
Pripomíname, že porušenie zákona č. 18/2018 Z.z. môže byť dôvodom na pokutu zo strany Úradu n ochranu osobných údajov SR, a to až do výšky 20 miliónov eur (§ 104 cit. zák.).
Okrem viacnásobného porušenia zákona č. 18/2018 Z.z. je § 18 návrhu VZN v rozpore aj s § 12 ods. 1 ods. 2 Občianskeho zákonníka, v zmysle ktorého „…, obrazové snímky a obrazové a zvukové záznamy týkajúce sa fyzickej osoby alebo jej prejavov osobnej povahy sa smú vyhotoviť alebo použiť len s jej privolením“, pričom privolenie nie je potrebné len v prípade, ak ide o záznamy na „úradné účely na základe zákona“. Zákon č. 582/2004 Z.z., ale ani zákon č. 369/1990 Zb. o obecnom zriadení však takéto „úradné účely“ nepozná. Proti záznamom vyhotoveným podľa § 18 návrhu VZN by sa preto dotknutá osoba mohla úspešne brániť aj cestou žaloby na ochranu osobnosti (§ 13 Občianskeho zákonníka).
Nad rámec uvedeného si dovoľujeme upozorniť, aj na § 15 ods. 3 Vami uvádzaného návrhu VZN, ktorý ukotvuje povinnosť ubytovateľov predkladať správcovi dane knihu ubytovaných. Podľa § 24 ods. 2 zákona č. 253/1998 Z.z.. o hlásení pobytu občanov SR a registri obyvateľov SR sú údaje z knihy ubytovaných osoby povinné poskytnúť len štátnym orgánom, ktoré v rozsahu ustanovenom osobitnými predpismi plnia úlohy na úseku ochrany ústavného zriadenia, vnútorného poriadku a bezpečnosti štátu alebo obrany štátu (t.j. napr. Polícii SR, SIS, VOS), nie však orgánom územnej samosprávy, resp. daňovým orgánom. Paragraf 15 ods. 3 návrhu VZN je teda tiež protizákonný
Poplatky za kanalizáciu Ako chutí moc

References: § 18
 § 6
 § 7
 § 18
 § 13
 § 18
 § 12
 § 18
 § 15
 § 24